Vaani Pushpa 75 Views 61 dollers per barrel , CRUDE-OIL
crude oil
న్యూఢిల్లీ: చమురు కేంద్రాలపై డ్రోన్‌ దాడి జరిగిన తర్వాత నుంచి రెండు వారాల్లోనే సౌదీ తన చమురు ఉత్పత్తిని పునరుద్ధరించడంతో చమురు ధరలు శుక్రవారం నష్టాల్లో ట్రేడవుతున్నాయి. బ్రెంట్‌ క్రూడాయిల్‌ ఒక శాతం క్షీణించి బ్యారెల్‌ 61.12 డాలర్ల వద్ద, డబ్యూటీఐ క్రూడాయిల్‌ 0.60శాతం క్షీణించి బ్యారెల్‌ 56.07డాలర్ల వద్ద ట్రేడవుతున్నాయి. ఊహించని దాని కంటే ముందుగానే సౌదీ తన చమురు కేంద్రాలను పునరుద్ధరించడంతో చమురు మార్కెట్‌లో బుల్స్‌ నిరుత్సాహపడ్డారు అని నిపుణులు పేర్కొన్నారు. కాగా గత పది వారాల్లో డబ్యూటీఐ క్రూడాయిల్‌ ధర అధికంగా ఈ వారమే డీలాపడింది. ఈ వారం డబ్ల్యూటీఐ క్రూడాయిల్‌ 3 శాతం నీరసించింది. అంతేకాకుండా బ్రెంట్‌ క్రూడాయిల్‌ ఈ వారం 2.9శాతం పడిపోయింది. ఇది గత ఏడు వారాల కంటే అత్యధిక పతనం కావడం విశేషం. సౌదీ అరేబియా తన చమురు కేంద్రాలపై డ్రోన్‌ దాడి జరిగిన తర్వాత నుంచి రెండు వారాల్లోనే తమ చమురు ఉత్పత్తిని రోజుకు 113 లక్షల బ్యారెల్స్‌ను తిరిగి పునరుద్ధరించిందని రాయిటర్స్‌ వెల్లడించారు. సౌదీ చమురు కేంద్రాలపై సెప్టెంబరు 14న డ్రోన్‌ దాడి జరగడంతో చమురు ధరలు 20 శాతం మేన పెరిగిన విషయం విదితమే. ఆ తర్వాత సౌదీ ఈ నెల చివరినాటికి తన పూర్తిచమురు ఉత్పత్తిని పునరుద్ధరిస్తానని ప్రకటించడంతో చమురు ధరలు క్రమేపీ తగ్గుతూ వచ్చాయి. దీంతో పాటు గత వారానికి సంబంధించిన అమెరికా చమురు నిల్వలు 24 లక్షల బ్యారెల్స్‌ పెరగడంతో కూడా డిమాండ్‌ ఆందోళనలు చమురు మార్కెట్లో పెరిగాయి. అంతేకాకుండా అమెరికా-చైనా వాణిజ్య వివాదం ఆందోళనలు అంతర్జాతీయంగా చమురు డిమాండ్‌ను ప్రభావితం చేస్తున్నాయి.
తాజా బిజినెస్‌ వార్తల కోసం క్లిక్‌ చేయండి.. https://www.vaartha.com/news/business/